CELEX: E2010P0011
Language: da
Date: 2010-08-10 00:00:00
Title: Sag anlagt den 10. august 2010 af EFTA-Tilsynsmyndigheden mod Liechtenstein (Sag E-11/10)

28.10.2010   
            
            
               DA
            
            
               Den Europæiske Unions Tidende
            
            
               C 292/27
            
         Sag anlagt den 10. august 2010 af EFTA-Tilsynsmyndigheden mod Liechtenstein
   (Sag E-11/10)
   2010/C 292/09
   EFTA-Tilsynsmyndigheden, rue Belliard/Belliardstraat 35, 1040 Bruxelles/Brussel, BELGIQUE/BELGIË, ved Xavier Lewis og Markus Schneider som befuldmægtigede har den 10. august 2010 anlagt sag mod Liechtenstein ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1)
            
            
               Det fastslås, at Fyrstendømmet Liechtenstein ved ikke inden den fastsatte frist at have vedtaget de foranstaltninger, der er nødvendige for fuldt ud at gennemføre den retsakt, der er nævnt i punkt 21b i bilag XVIII til EØS-aftalen (Europa-Parlamentets og Rådets direktiv 2006/54/EF af 5. juli 2006 om gennemførelse af princippet om lige muligheder for og ligebehandling af mænd og kvinder i forbindelse med beskæftigelse og erhverv (omarbejdning)), som tilpasset EØS-aftalen ved protokol 1 hertil, eller ved ikke at have underrettet Tilsynsmyndigheden herom har tilsidesat sine forpligtelser i henhold til direktivets artikel 33 og EØS-aftalens artikel 7.
            
         
               2)
            
            
               Fyrstendømmet Liechtenstein tilpligtes at betale sagens omkostninger.
            
         
      Retlige og faktiske omstændigheder samt anbringender:
   
   
               —
            
            
               Søgsmålet vedrører Liechtensteins undladelse af fuldt ud at overholde Europa-Parlamentets og Rådets direktiv 2006/54/EF af 5. juli 2006 om gennemførelse af princippet om lige muligheder for og ligebehandling af mænd og kvinder i forbindelse med beskæftigelse og erhverv (omarbejdning).
            
         
               —
            
            
               Det anføres i stævningen, at Liechtenstein i medfør af direktivets artikel 33, sammenholdt med Det Blandede EØS-udvalgs afgørelse nr. 33/2008, var forpligtet til at træffe de nødvendige foranstaltninger for at sikre, at direktivet fuldt ud var gennemført inden 1. februar 2009, og til at meddele EFTA-Tilsynsmyndigheden teksten til disse retsforskrifter.
            
         
               —
            
            
               EFTA-Tilsynsmyndigheden anfører, at den ikke har modtaget nogen oplysninger fra Liechtenstein om, at retsakten fuldt ud er gennemført i national ret, og at den ikke er i besiddelse af andre oplysninger, der viser, at dette er tilfældet.
            
         
               —
            
            
               Liechtenstein har ikke bestridt, at gennemførelsen af den omhandlede retsakt er forsinket.